Man op Noordwes-kleinhoewe doodgeslaanGuillaume Enslin. Foto: Facebook ŉ Man is Sondagaand op ŉ kleinhoewe, buite Brits in Noordwes, deur ŉ groot groep gewapende mans oorval en vermoedelik met ŉ moersleutel doodgeslaan. Guillaume Enslin (61), sy vrou Marie (59), ŉ vriend van hul seun en ŉ werker, is almal vasgebind toe die rowers omstreeks 19:30 op die kleinhoewe in die Sonop-gebied toegeslaan het. Jacques Enslin, die egpaar se seun, het Maandag aan Maroela Media gesê sy pa was glo buite die huis toe die rowers hom oorval het. “My pa was buitekant toe hulle hom oor sy kop geslaan en in die huis in gesleep het. Hulle het my ma, een van die werkers en een van my vriende, wat daar bly, vasgemaak en ook aangerand,” het hy gesê. Hy vertel hulle het Guillaume herhaaldelik met ŉ stomp voorwerp oor sy kop geslaan en hy het op die toneel aan sy beserings beswyk. “Ek weet nie watter voorwerp dit was nie, maar ek het gehoor die polisie noem dit was ŉ moersleutel,” het hy gesê. Volgens Jacques het die ander slagoffers ernstige kneusplekke opgedoen nadat hulle ook geslaan is, maar hulle was gelukkig nie ernstig beseer nie en paramedici het hulle op die toneel behandel. “Hulle is nie seker presies hoeveel aanvallers daar was nie, omdat hul gesigte toegemaak is tydens die aanval. Maar hulle dink dit was tussen sewe en tien aanvallers.” Jacques het gesê die aanvallers het met verskeie waardevolle items wat selfone, skootrekenaars, televisies, ŉ motorfiets en ŉ Nissan Navara-bakkie insluit, op die vlug geslaan. Hy het gesê sy vriend kon later daarin slaag om homself los te wikkel en het na ŉ nabygeleë winkeltjie gehardloop om hulp te ontbied. “My ma is nou by my broer. Dit gaan oukei met haar, maar sy is natuurlik nog erg geskok,” het hy gesê. Hy het gesê sy pa het op klein skaal geboer en was ook betrokke by ŉ winkel wat kompos verkoop. Die plaaslike polisiewoordvoerder het teen Maandagmiddag nog nie van die voorval geweet nie en Maroela Media wag op terugvoer.